A picture containing logo

Description automatically generated

2025 03 05  
PRANEŠIMAS ŽINIASKLAIDAI

**Vilniaus TV bokšte įrengta inovatyvi apledėjimo stebėsenos sistema**

**Praėjusią savaitę Vilniaus televizijos bokšte buvo įrengta ir išbandyta apledėjimo stebėsenos sistema. Sistemos paskirtis – stebėti aukščiausio Lietuvos statinio konstrukcijų apledėjimą ir laiku informuoti apie ledų kritimo rizikos lygį.**

TV bokšto apledėjimo sistema susideda iš įvairiuose TV bokšto lygiuose įrengtų temperatūros, vėjo krypties ir stiprio sensorių, vaizdo kamerų, o ledo dangos storiui matuoti naudojamas 260 m aukštyje įrengtas lazerinis matuoklis.

Stebėsenos sistemą suprojektavo ir įdiegė Lietuvos radijo ir televizijos centro (Telecentro) inžinieriai. Į ją integruoti ne tik daviklių perduodami duomenys, bet ir Lietuvos hidrometeorologijos centro teikiamos orų prognozės, kurios leidžia tiksliau prognozuoti ledo formavimosi ir, ypač, atodrėkio periodus.

„Ši žiema buvo santykinai švelni, tačiau šaltas vasaris vis tik suteikė galimybę pilnai išbandyti sistemą, ją tiksliau sukalibruoti. Rezultate turime novatorišką ir, bent jau Lietuvos kontekste, unikalią apledėjimo stebėsenos priemonę, kuri jau veikia Vilniaus TV bokšte, o ateityje, tikiu, ras gerokai platesnį pritaikymą rizikų, susijusių su ledų susidarymu ant aukštuminių statinių, valdymui Lietuvoje ir už jos ribų“, – teigia Telecentro vadovas Remigijus Šeris.

Apledėjimo stebėsenos sistemos projektas gimė iš poreikio turėti tikslesnę ir operatyvesnę informaciją apie susiformavusią ledo dangą TV bokšto viršutinėje dalyje. Ši dalis yra metalinė, todėl esant tam tikroms meteorologinėms sąlygoms prie jos gali prišalti net kelios tonos ledo. Atodrėkių metu įvairaus dydžio ledo gabalai atplyšta nuo metalinių konstrukcijų ir krenta iš didelio aukščio, keldami riziką žmonėms, transporto priemonėms ir kitiems objektams, esantiems bokšto prieigose (maždaug 100 m spinduliu). Ledokryčio rizikos lygis skirstomas į žemą, vidutinį ir didelį.

„Dėl metalinės dalies apledėjimo jau statant TV bokštą buvo suprojektuota požeminė galerija, kuri šaltuoju metų laiku yra vienintelis kelias patekti į TV bokštą“, – teigia TV bokšto paslaugų departamento direktorė Žaneta Bereznojienė. – „Tačiau atodrėkio metu esant stipriam vėjui dalis ledo gali būti nupūsta ir toliau už 100 m ribos. Tuo atveju, kad apsaugotume lankytojus, išstatome  įspėjamuosius stendus, o kartais tenka iš viso laikinai uždaryti patekimą į TV bokštą. Tad kuo tiksliau mes žinome ledo dangos būklę metalinėje dalyje, tuo operatyviau galime imtis įspėjimo ir kitų adekvačių rizikos valdymo priemonių“.

PRANEŠIMO PRIEDAS: Vilniaus TV bokšto apledėjimo nuotraukos.

**Daugiau informacijos:**

Valdas Kaminskas, komunikacijos vadovas  
[v.kaminskas@telecentras.lt](mailto:v.kaminskas@telecentras.lt); +370656 05756  
[www.telecentras.lt](http://www.telecentras.lt)